GENERÁLNA PROKURATÚRA
Slovenskej republiky

VI/1 Spr 94/22/1000
Zbierka služobných predpisov
generálneho prokurátora 
Slovenskej republiky
Por. č. 1/2023

P R Í K A Z

generálneho prokurátora Slovenskej republiky

z   1. marca 2023

o postupe prokurátora pri vykonávaní dozoru nad dodržiavaním zákonnosti v miestach výkonu ochranného liečenia, detencie a v zariadeniach  ústavnej zdravotnej starostlivosti 

Podľa § 10 ods. 2 zákona č. 153/2001 Z. z. o prokuratúre v znení neskorších predpisov (ďalej len „zákon č. 153/2001 Z. z.“) vydávam tento príkaz:

Článok 1
Predmet úpravy

(1) Tento príkaz upravuje postup prokurátorov pri vykonávaní dozoru nad dodržiavaním zákonnosti (ďalej len „dozor“) v zariadeniach, v ktorých sa vykonáva ochranné liečenie), detencia) a v zariadeniach ústavnej zdravotnej starostlivosti, v ktorých sa nachádzajú v ústavnej starostlivosti osoby, od ktorých sa nevyžaduje informovaný súhlas) (ďalej len „zariadenie“).

(2) Pri vykonávaní dozoru postupuje prokurátor podľa § 18  zákona č. 153/2001 Z. z. a iných všeobecne záväzných právnych predpisov vzťahujúcich sa na zariadenia podľa odseku 1.)
 
(3) Prokurátor pri vykonávaní dozoru osobitne dozerá na to, aby v zariadení 
a)	boli dôsledne dodržiavané práva držaných alebo umiestnených osôb, 
b)	bola rešpektovaná ľudská dôstojnosť držaných alebo umiestnených osôb, a aby nedochádzalo k neoprávnenému násiliu, mučeniu, krutému, neľudskému či ponižujúcemu zaobchádzaniu alebo trestaniu a inému zlému zaobchádzaniu,
c)	bola u držaných alebo umiestnených osôb náležite vedená dokumentácia preukazujúca opodstatnenosť ich držania alebo umiestnenia v zariadení,
d)	orgány verejnej moci a zariadenie si riadne plnili svoje povinnosti vyplývajúce zo zákonov a ostatných všeobecne záväzných právnych predpisov, najmä aby
1.	bola dodržiavaná lehota na oznámenie prevzatia každej osoby, ktorá bola umiestnená bez svojho informovaného súhlasu, príslušnému súdu,
2.	sa včas vykonávali potrebné opatrenia na prepustenie osôb z ochranného liečenia alebo ústavného liečenia, ak je zrejmé, že splnilo svoj účel, alebo sa zistilo, že jeho účel nemožno dosiahnuť, alebo pominuli dôvody prevzatia osoby do zariadenia, alebo podľa rozhodnutia súdu alebo iného oprávneného štátneho orgánu majú byť držané alebo umiestnené osoby zo zariadenia prepustené,
3.	boli najmenej raz ročne preskúmané dôvody trvania ochranného liečenia alebo detencie,
e)	dochádzalo k použitiu obmedzovacích prostriedkov) a donucovacích prostriedkov) v rozsahu a za podmienok ustanovených zákonom,
f)	boli rozhodnutia, príkazy alebo opatrenia zariadenia v súlade so zákonmi a ostatnými všeobecne záväznými právnymi predpismi,
g)	boli žiadosti, podnety, sťažnosti a oznámenia doručené zariadeniu bezodkladne odoslané tým orgánom alebo činiteľom, ktorým sú adresované.

(4) Predmetom dozoru nie sú diagnostické, liečebné, psychologické, ošetrovateľské, edukačné, pedagogické, rehabilitačné, socioterapeutické, ergoterapeutické a sociálne intervencie vedúce k stabilizácii stavu držanej alebo umiestnenej osoby. Prokurátor nepreskúmava ani vhodnosť, hospodárnosť a účelnosť postupu zariadenia a jeho akty, ktoré majú výlučne organizačnú, personálnu, ekonomickú alebo hospodársku povahu. 

Článok 2
Príslušnosť prokurátora

(1) Na vykonávanie dozoru v zariadení je príslušný krajský prokurátor a v rozsahu ním určenom jemu podriadení prokurátori.

(2) Miestne príslušným na vykonávanie dozoru je krajský prokurátor tej prokuratúry, v obvode ktorej sa nachádza zariadenie. 

Článok 3
Previerky v zariadení

(1) Príslušný prokurátor (čl. 2) vykonáva previerku nad dodržiavaním zákonnosti (ďalej len „previerka“) v zariadení najmenej raz za pol roka a bezodkladne po oznámení mimoriadnej udalosti podľa čl. 5 vtedy, ak tak určí nadriadený prokurátor. 

(2) Pri výkone previerky je prokurátor povinný 
a)	preskúmať, či sú v zariadeniach držané alebo umiestnené, okrem osôb s ich informovaným súhlasom, osoby len na základe právoplatného a vykonateľného rozhodnutia súdu alebo iného oprávneného štátneho orgánu, a či dôvody pre držanie alebo umiestnenie týchto osôb v zariadení trvajú,
b)	preskúmať doklady, na základe ktorých je osoba v zariadení držaná alebo umiestnená,
c)	preskúmať opatrenia zariadenia smerujúce k prepusteniu osôb zo zariadenia,
d)	preskúmať včasnosť vybavovania žiadostí, podnetov, sťažností a oznámení držaných alebo umiestnených osôb a včasnosť odosielania žiadostí, podnetov, sťažností a oznámení držaných alebo umiestnených osôb tým orgánom alebo činiteľom, ktorým sú adresované.

(3) O poznatkoch z previerky, prijatých opatreniach a opatreniach, ktoré plánuje prijať, prokurátor vyhotoví do desiatich pracovných dní od vykonania previerky písomný záznam. 

(4) Záznam z previerky obsahuje
a)	označenie prokurátora, ktorý previerku vykonal,
b)	označenie preverovaného zariadenia,
c)	dátum vykonania previerky,
d)	predmet a účel previerky,
e)	označenie preverovaného obdobia,
f)	opis zistených skutočností,
g)	presné označenie ustanovení zákona alebo iného všeobecne záväzného právneho predpisu, ktorý bol porušený, ak k takému porušeniu došlo,
h)	opatrenia, ktoré prokurátor prijal počas previerky,
i)	opatrenia, ktoré na základe poznatkov z previerky plánuje prijať,
j)	miesto a dátum vypracovania záznamu,
k)	meno, priezvisko, podpis prokurátora a odtlačok úradnej pečiatky so štátnym znakom.

(5) Záznam z previerky prokurátor zašle riaditeľovi zariadenia bezodkladne po jeho vyhotovení. Ak previerku vykonal poverený okresný prokurátor alebo určený jemu podriadený prokurátor okresnej prokuratúry, záznam z previerky predloží netrestnému oddeleniu krajskej prokuratúry.

(6) Krajská prokuratúra predloží záznamy z vykonaných previerok netrestnému odboru Generálnej prokuratúry Slovenskej republiky (ďalej len „netrestný odbor“) v lehote do 30. mája a do 30. novembra príslušného kalendárneho roka. V predkladacej správe krajská prokuratúra zosumarizuje najdôležitejšie poznatky z vykonaných previerok, ako aj počty vykonaných previerok, vrátane porovnania počtu previerok s uplynulým obdobím a vysvetlením prípadných odchýlok v počte vykonaných previerok.

(7) Záznam z previerky vykonanej po oznámení mimoriadnej udalosti prokurátor vyhotoví a bezodkladne predloží netrestnému odboru. Ak previerku vykonal poverený okresný prokurátor alebo určený jemu podriadený prokurátor okresnej prokuratúry, záznam z previerky zároveň predloží aj netrestnému oddeleniu krajskej prokuratúry.

Článok 4
Opatrenia prokurátora

(1) Ak pri výkone previerky prokurátor zistí porušenie zákona alebo iného všeobecne záväzného právneho predpisu, za účelom ich odstránenia bezodkladne prijme opatrenia ustanovené v § 18 zákona č. 153/2001 Z. z. 

(2) Príkaz vydaný podľa odseku 1 predloží prokurátor netrestnému odboru; ak príkaz vydal poverený okresný prokurátor alebo určený jemu podriadený prokurátor okresnej prokuratúry, predloží ho netrestnému oddeleniu krajskej prokuratúry, ktorý ho služobným postupom predloží netrestnému odboru.

(3) Ak prokurátor na základe poznatkov z previerky zistí nečinnosť súdu pri rozhodovaní o návrhu na prepustenie osoby z ochranného liečenia alebo jeho ukončenie podľa Trestného poriadku, alebo neplnenie zákonnej povinnosti najmenej raz ročne preskúmať dôvodnosť trvania ochranného liečenia alebo detencie vyplývajúcej z Trestného poriadku, tieto skutočnosti bezodkladne signalizuje prokurátorovi vykonávajúcemu dozor v trestnom konaní. 

(4) Ak prokurátor na základe poznatkov z previerky zistí nečinnosť súdu v konaní o prípustnosti prevzatia a držania osoby v zdravotníckom zariadení, prípadne iné skutočnosti v postupe a rozhodovaní súdu podľa Civilného mimosporového poriadku majúce vplyv na práva držanej alebo umiestnenej osoby v zariadení, vykoná vstup do konania pred súdom alebo prijme iné vhodné opatrenia v civilnom procese.

(5) Ak nejde o  postup podľa odseku 4 a prokurátor vykonaním previerky zistí dôvody pre postup prokurátora podľa Trestného poriadku, bezodkladne tieto poznatky postúpi príslušnému prokurátorovi vykonávajúcemu dozor v trestnom konaní. 

Článok 5
Mimoriadne udalosti a ich oznamovanie

(1) Mimoriadnou udalosťou na účely tohto príkazu sa rozumie
a)	smrť osoby držanej alebo umiestnenej v zariadení, 
b)	samovražedný pokus osoby držanej alebo umiestnenej v zariadení, 
c)	čin násilného alebo sexuálneho charakteru, ktorého obeťou alebo páchateľom je osoba držaná alebo umiestnená v zariadení,
d)	mučenie, kruté, neľudské či ponižujúce zaobchádzanie s osobou držanou alebo umiestnenou v zariadení,
e)	útek osoby držanej alebo umiestnenej v zariadení,
f)	iná závažná udalosť narušujúca výkon ochranného liečenia, detencie alebo ústavného liečenia, ktorú príslušný prokurátor (čl. 2) kvalifikuje ako mimoriadnu.  

(2) Mimoriadnu udalosť v zariadení oznámi príslušný prokurátor (čl. 2) bezodkladne priamo riaditeľovi netrestného odboru telefonicky, telefaxom, elektronickými prostriedkami alebo písomne. Ak mimoriadnu udalosť oznamuje poverený okresný prokurátor alebo určený jemu podriadený prokurátor okresnej prokuratúry, oznámi ju bezodkladne aj netrestnému oddeleniu krajskej prokuratúry spôsobom uvedeným v prvej vete.

(3) Oznámenie mimoriadnej udalosti podané telefonicky, telefaxom alebo elektronickými prostriedkami bez kvalifikovaného elektronického podpisu je príslušný prokurátor (čl. 2) povinný doplniť do troch pracovných dní predložením oznámenia v listinnej podobe alebo elektronickými prostriedkami s kvalifikovaným elektronickým podpisom.

(4) Oznámenie mimoriadnej udalosti obsahuje
a)	zdroj poznatkov o mimoriadnej udalosti a čas získania informácie o mimoriadnej udalosti,
b)	údaje o mimoriadnej udalosti, najmä miesto a čas mimoriadnej udalosti a popis skutkových okolností,
c)	opatrenia a úkony realizované zariadením,
d)	stanovisko prokurátora,
e)	miesto a dátum vyhotovenia oznámenia,
f)	meno, priezvisko a podpis prokurátora.

Článok 6
Metodické usmerňovanie a kontrola výkonu dozoru

(1) Metodické usmerňovanie a kontrolu výkonu dozoru v zariadeniach vykonáva netrestný odbor. Za účelom preverenia úrovne prokurátorského dozoru vykonávajú previerky v zariadeniach aj prokurátori netrestného odboru.

(2) Kontrolu výkonu dozoru v zariadeniach, v ktorých vykonáva dozor  poverený okresný prokurátor alebo určený jemu podriadený prokurátor okresnej prokuratúry, vykonáva v rozsahu svojej pôsobnosti tiež príslušný krajský prokurátor alebo ním určený prokurátor krajskej prokuratúry.

Článok 7
Hodnotenie poznatkov o stave zákonnosti

(1) Poznatky o stave zákonnosti v zariadeniach uvedie krajský prokurátor do podkladov správy o činnosti prokuratúry za príslušný kalendárny rok spolu s návrhom opatrení, ktoré odporúča vykonať.

(2) Poznatky o odmietnutí splnenia príkazu alebo uložených opatrení prokurátora oznamuje netrestný odbor nadriadeným orgánom zariadení alebo orgánom vykonávajúcim ich zriaďovateľskú pôsobnosť alebo ich pôsobnosť v riadiacej, kontrolnej alebo metodickej oblasti.

Článok 8
Zrušovacie ustanovenie

Zrušuje sa:
Príkaz generálneho prokurátora Slovenskej republiky por. č. 10/2010 z 12. mája 2010 o postupe prokurátora pri výkone dozoru prokurátora nad zachovávaním zákonnosti v miestach výkonu ochranného liečenia a ústavného liečenia v znení príkazu generálneho prokurátora Slovenskej republiky por. č. 8/2016 z 30. júna 2016.

Článok 9
Účinnosť

Tento príkaz nadobúda účinnosť 3. marca 2023.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky